b"\n_START_ARTICLE_\nHospital de Pelegrins de Sant Pere de Rodes\n_START_SECTION_\nDescripci\xc3\xb3\n_START_PARAGRAPH_\nSituat al sud-oest de la poblaci\xc3\xb3 del Port de la Selva, a la vessant de llevant de la muntanya de la Verdera, dins la serra de Rodes i prop de les ru\xc3\xafnes del poblat medieval de la Santa Creu de Rodes i del castell de Sant Salvador de Verdera. L'edifici est\xc3\xa0 separat del conjunt mon\xc3\xa0stic uns cinquanta metres aproximadament damunt la Font dels Monjos._NEWLINE_Edifici a\xc3\xafllat de planta rectangular i petites dimensions constru\xc3\xaft en un terreny en pendent, cosa que fa que estigui distribu\xc3\xaft en planta baixa m\xc3\xa9s mitja planta m\xc3\xa9s. La fa\xc3\xa7ana principal, orientada a llevant, presenta una porta d'acc\xc3\xa9s d'arc de ferradura amb els muntants lleugerament avan\xc3\xa7ats. La coberta ha estat rehabilitada aix\xc3\xad com d'altres parts del parament, tot i que es conserven diverses filades en opus spicatum genu\xc3\xafnes als murs de llevant i ponent._NEWLINE_La resta de la construcci\xc3\xb3 \xc3\xa9s bastida amb pedres desbastades de granit disposades en filades regulars.\n_START_SECTION_\nHist\xc3\xb2ria\n_START_PARAGRAPH_\nEs tracta d'una edificaci\xc3\xb3 del segle XI relacionada amb el monestir de Sant Pere de Rodes com a centre de pelegrinatge. L'any 1088, el Papa Urb\xc3\xa0 II conced\xc3\xad una butlla que autoritzava la celebraci\xc3\xb3 de la festa del jubileu cada any que el dia 3 de maig coincid\xc3\xads amb divendres. Aquest edifici era un refugi pels pelegrins on hi podien fer nit."